РЕГЛАМЕНТ (ЕО) № 322/2009 НА КОМИСИЯТА
от 20 април 2009 година
относно безсрочното разрешаване на определени добавки във фуражите
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 70/524/ЕИО на Съвета от 23 ноември 1970 г. относно добавките при храненето на животни (1), и по-специално член 3 и член 9г, параграф 1 от нея,
като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (2), и по-специално член 25 от него,
като има предвид, че:
(1)
В Регламент (ЕО) № 1831/2003 са определени условията за разрешаване на добавки, предназначени за използване при храненето на животните.
(2)
В член 25 от Регламент (ЕО) № 1831/2003 се предвиждат преходни мерки за заявленията за разрешаване на хранителни добавки, които са подадени съгласно Директива 70/524/ЕИО преди датата на влизане в сила на Регламент (ЕО) № 1831/2003.
(3)
Заявленията за разрешаване на добавките, посочени в приложенията към настоящия регламент, бяха подадени преди датата на влизане в сила на Регламент (ЕО) № 1831/2003.
(4)
Първоначалните становища по тези заявления, предвидени в член 4, параграф 4 от Директива 70/524/ЕИО, бяха изпратени на Комисията преди датата на влизане в сила на Регламент (ЕО) № 1831/2003. Поради това тези заявления следва да продължат да бъдат третирани съгласно член 4 от Директива 70/524/ЕИО.
(5)
Употребата на ензимния препарат ендо-1,4-бета-ксиланаза, получена от Bacillus subtilis (LMG S-15136), беше временно разрешена за кокошки носачки с Регламент (ЕО) № 358/2005 на Комисията (3). Тя бе разрешена без ограничение във времето за пилета за угояване с Регламент (ЕО) № 1259/2004 на Комисията (4), за прасенца (отбити) - с Регламент (ЕО) № 1206/2005 на Комисията (5), за прасета за угояване и за пуйки за угояване - с Регламент (ЕО) № 516/2007 на Комисията (6) и за период от десет години за патици - с Регламент (ЕО) № 242/2007 на Комисията (7). Бе предоставена нова информация в подкрепа на заявление за разрешаване без ограничение във времето на този ензимен препарат за кокошки носачки. Оценката показва, че са спазени изискванията за издаването на такова разрешение, установени в член 3а от Директива 70/524/ЕИО. Съответно е уместно да бъде разрешена употребата на този ензимен препарат без ограничение във времето така, както е предвидена в приложение I към настоящия регламент.
(6)
Употребата на ензимния препарат ендо-1,4-бета-ксиланаза, получена от Trichoderma longibrachiatum (IMI SD 135), беше временно разрешена за кокошки носачки, за прасета за угояване и за отбити прасенца с Регламент (ЕО) № 1436/1998 на Комисията (8). Тя бе разрешена без ограничение във времето за пилета за угояване с Регламент (ЕО) № 2148/2004 на Комисията (9) и за пуйки за угояване - с Регламент (ЕО) № 828/2007 на Комисията (10). Бе предоставена нова информация в подкрепа на заявление за разрешаване на употребата без ограничение във времето на този ензимен препарат за кокошки носачки и за отбити прасенца. Оценката показва, че са спазени изискванията, установени в член 3а от Директива 70/524/ЕИО, за издаването на такова разрешение. Съответно употребата на посочения ензимен препарат следва да бъде разрешена без ограничение във времето така, както е предвидена в приложение II към настоящия регламент.
(7)
Употребата на ензимния препарат, съдържащ ендо-1,3(4)-бета-глюканаза и ендо-1,4-бета-ксиланаза, получени от Penicillium funiculosum (IMI SD 101), вече беше разрешена за прасенца (отбити) и за патици за угояване с Регламент (ЕО) № 2148/2004. Употребата на този препарат бе разрешена без ограничение във времето за пилета за угояване с Регламент (ЕО) № 1259/2004, за кокошки носачки и за пуйки за угояване - с Регламент (ЕО) № 943/2005 на Комисията (11) и за прасета за угояване - с Регламент (ЕО) № 1206/2005. Бе предоставена нова информация в подкрепа на заявление за разрешаване на употребата без ограничение във времето на този ензимен препарат за патици за угояване и за отбити прасенца. Оценката показва, че са спазени изискванията, установени в член 3а от Директива 70/524/ЕИО за издаването на такова разрешение. Съответно употребата на посочения ензимен препарат следва да бъде разрешена без ограничение във времето така, както е предвидена в приложение III към настоящия регламент.
(8)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Препаратът, определен в приложение I, който спада към групата „Ензими“, се разрешава без ограничение във времето като добавка при храненето на животните при условията, предвидени в посоченото приложение.
Член 2
Препаратът, определен в приложение II, който спада към групата „Ензими“, се разрешава без ограничение във времето като добавка при храненето на животните при условията, предвидени в посоченото приложение.
Член 3
Препаратът, определен в приложение III, който спада към групата „Ензими“, се разрешава без ограничение във времето като добавка при храненето на животните при условията, предвидени в посоченото приложение.
Член 4
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 20 април 2009 година.